Folketing
2001-05-21

Det er jo ikke spørgsmålet om, at man nu skal til at opfinde den dybe tallerken, den er opfundet, men den skal så suppleres, og vi har en oversigt over, hvad det er for stoffer, der i dag i en række produkter er skadelige for helbredet, sundhedsskadelige, hvad enten de er allergifremkaldende, har akut giftighed, eller det er den stribe, der, når de bliver smidt ud i miljøet, er skadelige for vandmiljøet. I forhold til De Konservative kan jeg konstatere, at der også der, tror jeg, er en skærpet holdning. EU eller intet, det internationale eller intet. Man er enig i, at her er et problem, men at vi ikke kan gøre noget. Den linje synes så også at gå igen hos øvrige ordførere. Dansk Folkeparti skærpede den, forstod jeg, der skulle vist oven i købet ske noget på internationalt plan, for at man overhovedet kunne gøre noget. Alt i alt er det en meget dyster, en meget dyster konklusion, man kan drage heraf, nemlig at vi må vente, vi må lade stå til.